ΑΠΟΦΑΣΗ

ΕΚΤΑΚΤΟΥ ΣΥΝΕΔΡΙΟΥ ΚΕΔΚΕ
Αθήνα, 3 Μαΐου 2010

Το έκτακτο Συνέδριο της Κεντρικής Ένωσης Δήμων και Κοινοτήτων Ελλάδας που συνήλθε στην Αθήνα, τη Δευτέρα 3 Μαίου 2010, αποφασίζει κατά πλειοψηφία τα εξής: 
· Πρώτον:  Εξουσιοδοτεί το Διοικητικό Συμβούλιο της ΚΕΔΚΕ να συνεχίσει το αμέσως επόμενο χρονικό διάστημα τη διαβούλευση με την Κυβέρνηση, προκειμένου να γίνουν οι απαραίτητες αλλαγές και συμπληρώσεις στο σημερινό σχέδιο νόμου του Υπουργείου Εσωτερικών, Αποκέντρωσης & Ηλεκτρονικής Διακυβέρνησης με την ελπίδα ότι το τελικό κείμενο, που θα σταλεί προς ψήφιση στη Βουλή των Ελλήνων, θα υπηρετεί τους σκοπούς της μεγάλης μεταρρύθμισης, όπως από δεκαετίας την οραματίστηκε και τη σχεδίασε η Τοπική Αυτοδιοίκηση, ώστε αυτό να μπορεί να γίνει αποδεκτό.

· Δεύτερον: Συγκροτείται Διαπαραταξιακή Επιτροπή αποτελούμενη από μέλη του Διοικητικού Συμβουλίου της ΚΕΔΚΕ, η οποία αναλαμβάνει να αξιολογήσει τις προτάσεις των Τοπικών Ενώσεων της χώρας που κατατέθηκαν στο έκτακτο Συνέδριο ή θα αποσταλούν μέχρι το τέλος της εβδομάδας και αφορούν στο Χωροταξικό, προκειμένου να τις θέσει υπόψη της ηγεσίας του Υπουργείου Εσωτερικών  για να γίνουν οι αναγκαίες αλλαγές και βελτιώσεις.

· Τρίτον: Ζητά από την Κυβέρνηση περιθώριο διαβούλευσης τουλάχιστον δέκα πέντε ημερών, πριν το σχέδιο Νόμου έρθει προς συζήτηση στη Βουλή των Ελλήνων.
· Τέταρτον: Αμέσως μετά την εκπνοή των δέκα πέντε ημερών θα συνέλθει εκ νέου το έκτακτο Συνέδριο της ΚΕΔΚΕ προκειμένου να διατυπωθεί η τελική θέση της Αυτοδιοίκησης για το Πρόγραμμα «Καλλικράτης». 
